Diari Oficial de la Generalitat Valenciana


Sumari del DOGV 7330, del 01-08-2014 (2014/7362)

ORDE 8/2014, de 25 de juliol, de la Conselleria de Sanitat, que convoca i aprova les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de malalts, dels seus familiars, o de voluntariat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7330

Data del DOGV
:   01-08-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/7362


Data del document
:   25-07-2014

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * ajuda pública

ORDE 8/2014, de 25 de juliol, de la Conselleria de Sanitat, que convoca i aprova les bases reguladores de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de malalts, dels seus familiars, o de voluntariat. [2014/7362]  
PREÀMBUL  
  
L'increment de les malalties cròniques fa que l'administració sanitària oriente el sistema sanitari per a trobar instruments que garantisquen una gestió més efectiva i eficient de la cronicitat. Ferramentes basades en sistemes d'informació i avaluació per a gestors i professionals sanitaris. Necessàriament estos sistemes s'han de complementar amb l'experiència organitzativa de les associacions o entitats sense ànim de lucre de malalts, de familiars o de voluntaris.  
  
Les associacions o entitats sense ànim de lucre de malalts i/o familiars i de voluntariat es constituïxen per a millorar la qualitat de vida dels afectats, i duen a terme programes de grups d'ajuda mútua (GAM) i autoajuda (AA).  
La Conselleria de Sanitat pretén, per mitjà d'esta orde, continuar impulsant i facilitant l'acció solidària d'estos GAM i AA, establint els requisits mínims que han de complir les organitzacions sol·licitants de la subvenció com a garantia de l'eficàcia i l'eficiència de les actuacions finançades amb fons públics.  
Per tot això, i considerant que a través de les associacions o entitats sense ànim de lucre de pacients, dels seus familiars o de grups de voluntaris, hi ha vies apropiades per a actuar com a complement del sistema sanitari públic valencià, i per a millorar, tant com es puga, els efectes negatius de patir una malaltia.  
La normativa vigent en matèria de subvencions establida per la Llei 38/2003, de 17 de novembre, General de Subvencions i pel Reial Decret 887/2006, de 21 de juliol, pel qual s'aprova el Reglament de la Llei General de Subvencions, fa necessària l'elaboració d'esta orde respectant les exigències de les normes citades.  
  
Per això, i en virtut de les facultats que em conferix l'article 28 de la Llei del Consell, l'article 47.11 del text refós de la Llei d'Hisenda Pública de la Generalitat, i el Decret 4/2014, de 3 de gener, del Consell, pel qual s'aprova el Reglament Orgànic i Funcional de la Conselleria de Sanitat  
  
ORDENE  
  
Article 1. Objecte i àmbit d'aplicació  
1. Constituïx l'objecte d'esta orde convocar l'ajuda gestionada per la Direcció General d'Ordenació, Avaluació, Investigació, Qualitat i Atenció al Pacient, de la Conselleria de Sanitat per a l'exercici 2014 per mitjà del procediment de concurrència competitiva, i aprovar les bases reguladores per les quals es regix esta convocatòria.  
2. Esta orde serà aplicable a l'ajuda següent, que es regirà per les bases reguladores que figuren en l'annex I.  
  
Article 2. Finançament de les ajudes  
La dotació per a l'ajuda serà a càrrec del capítol IV, de la secció 10, Conselleria de Sanitat; servici 02, Secretària Autonòmica de Sanitat; centre gestor 96, Direcció General d'Ordenació, Avaluació, Investigació, Qualitat i Atenció al Pacient, programa 411.60 Anàlisi i avaluació de l'atenció al pacient i investigació en ciències de la salut; Línia T3225000. L'import màxim per a la subvenció serà d'un milió quatre-cents mil euros (1.400.000 ?).  
  
Article 3. Beneficiaris de la subvenció  
1. Podran tindre la condició de beneficiaris de l'ajuda prevista en esta orde els que reunisquen els requisits establits en l'annex I.  
  
2. No podran tindre la condició de beneficiari de l'ajuda regulada en esta orde les entitats sense ànim de lucre detallades en la base segona apartat tercer, i les entitats sense ànim de lucre en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions. En cap cas podran obtindre la condició de beneficiaris de la subvenció les associacions incloses en les causes de prohibició previstes en els apartats 5 i 6 de l'article 4 de la Llei Orgànica 1/2002, reguladora del Dret d'Associació, d'acord amb l'article 13.3 de la Llei 38/2003, de 17 de novembre, General de Subvencions.  
  
Article 4. Obligacions genèriques dels beneficiaris  
1. A més de les obligacions específiques per als beneficiaris establides en l'annex I d'esta orde, es declaren amb caràcter general les següents:  
a) Complir l'objectiu, executar el projecte i realitzar l'activitat que fonamenta la concessió de la subvenció.  
b) Justificar el compliment dels requisits i les condicions, així com la realització del projecte o activitat i el compliment de la finalitat que determinen la concessió o el gaudi de la subvenció.  
c) Sotmetre's a les actuacions de comprovació que demane l'òrgan que la concedix, a qualsevol altra de comprovació i control financer que correspon a la Intervenció General en relació amb les subvencions i ajudes concedides, i aportar tota la informació se'ls demane en l'exercici de les citades actuacions.  
d) Acreditar abans que es dicte la proposta de resolució de concessió que estan al corrent en el compliment de les obligacions tributàries i amb la Seguretat Social.  
e) Acreditar per mitjà de declaració responsable que no exercixen activitat econòmica.  
f) Les altres previstes en l'article 14 de la Llei 38/2003, de 17 de novembre, General de Subvencions.  
2. L'incompliment de les obligacions anteriors donarà lloc a l'exigència de les responsabilitats que corresponguen d'acord amb la legislació vigent.  
  
Article 5. Sol·licituds i documentació  
1. Les sol·licituds per a l'obtenció de l'ajuda regulada en esta orde es presentaran en la instància normalitzada de l'annex II i acompanyades de la documentació indicada en les bases reguladores.  
2. En el cas que els documents exigits que han d'adjuntar-se a la sol·licitud de concessió d'ajudes ja estigueren en poder de la Conselleria de Sanitat, el sol·licitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o dependència a què van ser dirigits, la identificació del procediment en què obren i que no hagen transcorregut més de cinc anys des de la finalització del procediment a què corresponguen.  
3. Quan la sol·licitud no reunisca els requisits establits en esta orde o no s'hi adjunte la documentació que d'acord amb l'Orde resulte exigible, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà l'interessat per mitjà de publicació en el portal web de la Conselleria de Sanitat, d'acord amb l'article 59.6. b de l'esmentada Llei 30/1992, perquè en un termini de 10 dies esmene la falta o adjunte la documentació necessària, amb la indicació que si no ho fera així es considerarà que desistix de la sol·licitud, prèvia resolució que haurà de ser dictada en els termes que preveu l'article 42 de la llei esmentada per l'òrgan que tinga atribuïda l'ordenació i la instrucció del procediment, segons les bases reguladores.  
  
4. Així mateix, es podrà requerir del sol·licitant les dades, documents i informes complementaris que resulten necessaris per a la resolució de l'expedient, i l'acreditació dels requisits a què es referix la documentació administrativa.  
  
Article 6. Lloc i termini de presentació  
1. Els interessats podran presentar les sol·licituds al Registre General de la Conselleria de Sanitat, carrer Misser Mascó, 31 de València 46192, als seus Servicis Territorials, a Alacant (c/ Girona, 26. 03699), Castelló de la Plana (c/ Hort de Corders,12. 12892), i València (Gran Via Ferran el Catòlic, 74. 46800), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En el cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb l'article 31 del Reial Decret 1829/1999, de 31 de desembre, en què s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació la que aparega en l'entrada de registre de la Conselleria de Sanitat.  
  
3. El termini de presentació de sol·licituds serà de 15 dies comptats a partir de l'endemà de la publicació d'esta orde en el Diari Oficial de la Comunitat Valenciana.  
  
Article 7. Procediment de concessió  
1. La concessió de les ajudes es farà pel procediment de concurrència competitiva a què es referixen l'article 22 de la Llei 38/2003, de 17 de novembre, General de Subvencions, i l'article 55 del Reial Decret 887/2006, de 21 de juliol, d'acord amb els criteris de valoració fixats en la base novena de l'annex I.  
2. Es crea la Comissió de Valoració per a l'examen i valoració de les sol·licituds presentades. Esta comissió, com a òrgan col·legiat, funcionarà d'acord amb el règim que s'hi establix en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La Comissió de Valoració estarà composta per  
a) El director/a general amb competències en matèria d'atenció al pacient o persona en qui delegue, que actuarà de president.  
b) El subdirector/a general amb competències en matèria d'ordenació sanitària o persona en qui delegue.  
c) El subdirector/a general amb competències en matèria d'avaluació, investigació, qualitat i atenció al pacient o persona en qui delegue.  
  
d) El cap/a del servici amb competències en matèria d'avaluació, qualitat assistencial i seguretat del pacient o persona en qui delegue.  
  
e) El cap/a del servici amb competències en matèria d'atenció i comunicació amb el pacient o persona en qui delegue, que actuarà de secretari.  
La Comissió de Valoració podrà sol·licitar la col·laboració d'altres tècnics amb competència en matèria d'ordenació, avaluació, investigació, qualitat i atenció al pacient, que actuaran amb veu però sense vot.  
  
3. L'òrgan encarregat de l'ordenació i la instrucció del procediment serà la Direcció General amb competències en matèria d'atenció al pacient.  
  
Article 8. Resolució de la concessió de les ajudes  
1. Correspon al conseller de Sanitat dictar la resolució de concessió de les ajudes, d'acord amb el paràgraf 3 de l'article 47 del Decret Legislatiu de 26 de juny de 1991, del Consell de la Generalitat Valenciana, en què s'aprova el Text Refós de la Llei d'Hisenda Pública de la Generalitat Valenciana.  
2. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre General de Subvencions, es publicarà en el Diari Oficial de la Comunitat Valenciana, d'acord amb l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en el portal web de la Conselleria de Sanitat.  
3. El termini per a la resolució de les ajudes serà el que establix l'annex I corresponent de les bases reguladores de l'ajuda.  
  
  
Article 9. Compatibilitat i finalitat de les subvencions  
Estes ajudes són compatibles amb la percepció d'altres subvencions o ajudes per al mateix programa sempre que no tinguen el mateix objecte que el d'esta convocatòria, procedents de qualsevol administració, ens públic o privat, nacional, de la Unió Europea o d'organismes internacionals. Però l'import de l'ajuda regulada en esta orde no podrà ser en cap cas de tal quantia que, aïlladament, o en concurrència amb altres ajudes, supere el cost de l'activitat realitzada.  
  
  
Article 10. Pèrdua o minoració de l'ajuda  
1. Qualsevol alteració de les condicions tingudes en compte en l'article anterior per a la concessió de l'ajuda podrà comportar la modificació de la resolució de concessió i, si és el cas, la pèrdua del dret al cobrament total o parcial de la subvenció.  
2. Igualment, si el beneficiari incomplix els requisits i condicions que van donar lloc a l'atorgament de l'ajuda, o no la justifica o ho fa de manera insuficient en el termini establit a este efecte, o si hi ha la concurrència d'altres causes arreplegades en l'article 37 de la Llei 38/2003, de 17 de novembre, General de Subvencions i en els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, perdrà el dret al cobrament total o parcial de la subvenció, per mitjà de la resolució oportuna, seguint el procediment legalment establit (article 30.8 Llei 38/2003). I en el cas que s'haguera fet algun pagament, en la totalitat o en part, en farà el reintegrament corresponent.  
  
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.  
  
Article 11. Del reintegrament de les ajudes  
Per al reintegrament de les ajudes seran aplicables les normes fixades en els articles 36 i 37 de la Llei 38/2003, de 17 de novembre, General de Subvencions.  
  
Article 12. Règim d'infraccions i sancions  
El règim sancionador en la matèria regulada en esta orde serà el que establix el títol IV de la Llei 38/2003, de 17 de novembre, General de Subvencions.  
  
  
DISPOSICIONS ADDICIONALS  
  
Primera. Notificació a la Comissió Europea  
Les ajudes concedides per mitjà d'esta convocatòria no necessiten notificar-se a la Comissió Europea, d'acord amb l'article 1.4,3.4 i 7.4 del Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, perquè no complixen amb el requisit de l'avantatge econòmic per a una empresa ni amb el falsejament de la competència, d'acord amb l'article 107 del Tractat de Funcionament de la Unió Europea (TFUE).  
  
  
Segona. Dret supletori  
En el que no regule esta orde caldrà seguir la Llei d'Hisenda Pública de la Generalitat, el text refós de la qual va ser aprovat per Decret Legislatiu de 26 de juny de 1991, els preceptes bàsics de la Llei 38/2003, de 17 de novembre, General de Subvencions i el Reial Decret 887/2006, de 21 de juliol, en què s'aprovava el Reglament de la Llei General de Subvencions.  
  
DISPOSICIONS FINALS  
  
Primera. Desplegament  
S'autoritza el director/a general amb competències en matèria d'Atenció al Pacient, perquè en l'àmbit de les seues competències adopte les mesures o resolucions necessàries per a desplegar i executar esta orde.  
  
Segona. Recursos  
Contra l'acte de la convocatòria i contra les seues bases es podrà interposar, potestativament i d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, un recurs de reposició davant del mateix òrgan que l'ha dictat en el termini d'un mes a comptar de l'endemà de la publicació, o directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació, de conformitat amb l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
  
  
Tercera. Entrada en vigor  
Esta orde produirà efectes a partir de l'endemà que es publique en el Diari Oficial de la Comunitat Valenciana.  
  
València, 25 de juliol de 2014  
  
El conseller de Sanitat,  
MANUEL LLOMBART FUERTES  
  
  
ANNEX I  
Bases de l'ajuda destinada a finançar programes d'ajuda mútua i autoajuda duts a terme per associacions o entitats sense ànim de lucre de malalts i/o dels seus familiars, o de voluntariat  
  
Primera. Objecte  
És objecte de l'ajuda finançar programes d'ajuda mútua i d'autoajuda dirigits a malalts crònics en l'àmbit territorial de la Comunitat Valenciana amb les activitats detallades en la base quarta.  
  
  
Segona. Requisits dels beneficiaris  
1. Podran sol·licitar les subvencions objecte de regulació d'esta orde les associacions o entitats sense ànim de lucre de malalts i/o dels seus familiars o de voluntariat, que duguen programes d'ajuda mútua i autoajuda dirigits a malalts crònics, en l'àmbit territorial de la Comunitat Valenciana, amb els criteris i requisits establits en estes bases.  
  
2. Només es podrà presentar un únic programa o projecte d'activitats, sempre que s'enquadre en alguna de les línies a desenrotllar exposades en la base quarta de l'annex present.  
  
La puntuació obtinguda per l'entitat es farà a partir dels annexos VI-A o VI-B amb caràcter excloent.  
3. No podran ser objecte de subvenció les següents entitats sense ànim de lucre:  
3.1. Cada una de les associacions o entitats sense ànim de lucre de pacients o dels seus familiars, o de voluntariat, federades, quan la federació a què pertanyen siga sol·licitant de la subvenció objecte de regulació d'esta orde.  
3.2 Les associacions o entitats sense ànim de lucre de pacients, dels seus familiars, o de voluntariat, que tinguen línia nominativa amb la Conselleria de Sanitat en els Pressupostos de la Generalitat Valenciana.  
3.3. Les associacions o entitats sense ànim de lucre de pacients, dels seus familiars, o de voluntariat, que perceben ajudes o subvencions per a les activitats de caràcter sanitari objecte d'esta convocatòria.  
  
3.4. Les associacions o entitats que exercisquen activitat econòmica.  
3.5 Les associacions o entitats sense ànim de lucre que no estiguen declarades d'utilitat pública o que la data de presentació de la sol·licitud per a ser declarada d'utilitat pública fóra posterior a la publicació de l'orde.  
3.6. Les entitats que en la convocatòria d'ajudes per a programes d'ajuda i autoajuda per a l'any 2013 hagen tingut ajudes i no hagen presentat cap justificació de la subvenció concedida.  
3.7 Les entitats que tinguen deutes en període executiu amb la Comunitat Valenciana, llevat que estiguen degudament garantits.  
4. Per a tindre accés a les ajudes regulades en esta orde, les associacions o entitats sense ànim de lucre que demanen la subvenció hauran de complir i acreditar per mitjà de la documentació justificativa els requisits mínims següents:  
a) Estar legalment constituïdes i inscrites en el registre que corresponga.  
b) No tindre ànim de lucre.  
c) Disposar d'una seu central o delegació permanent a la Comunitat Valenciana.  
A estos efectes s'entendrà per delegació permanent la presència física, amb domicili social, en el territori de la Comunitat Valenciana, acreditada documentalment. En este cas la delegació permanent assumirà la gestió dels programes finançats per la Generalitat, i es comprometrà a portar la gestió econòmica i administrativa i la direcció del programa en la seua oficina de la Comunitat Valenciana obrint un compte bancari específic en esta.  
d) Tindre com a fins institucionals, incorporats en els seus estatuts, la realització d'activitats d'ajuda mútua i autoajuda a malalts crònics, o activitats de voluntariat de caràcter sanitari, i estar en condicions de demostrar, per mitjà de documentació fefaent, que l'associació actua de forma contínua en l'àmbit citat i amb este objectiu.  
e) Estar al corrent en el compliment de les obligacions tributàries i de la Seguretat Social en la forma establida reglamentàriament.  
  
f) No estar immersa en procediment de reintegrament, en tot o en part, de les subvencions concedides per la Generalitat.  
g) En el supòsit de persones jurídiques, públiques o privades sense personalitat, s'haurà de tindre en compte que, en qualsevol cas, haurà de nomenar un representant legal o apoderat únic de l'agrupació, amb poders suficients per a complir les obligacions que com a beneficiaris corresponen a l'agrupació.  
  
Tercera. Obligacions dels beneficiaris  
Els beneficiaris de les subvencions estaran obligats a:  
1. Col·laborar amb la direcció general amb competències en matèria d'atenció al pacient en la integració i coordinació dels programes subvencionats. Puntualment els programes subvencionats podran ser aplicats a pacients que patisquen la mateixa patologia, amb independència que no formen part de l'entitat beneficiària.  
2. No alterar la finalitat de les subvencions i complir les obligacions que establix la legislació vigent per als perceptors de fons públics.  
  
3. Facilitar la inspecció i control per part de la direcció general amb competències en matèria d'atenció al pacient, a fi de conéixer qualsevol aspecte de l'activitat objecte de la subvenció.  
4. Facilitar tota la informació econòmica, fiscal, laboral, tècnica i de qualsevol tipus que li requerisca la Direcció General amb competències en matèria d'Atenció al Pacient, sense perjuí de la confidencialitat exigible.  
5. Deixar constància expressa de la condició de programa subvencionat per la Conselleria de Sanitat en qualsevol relació amb tercers, incorporant, sempre i de forma visible, el logotip de la Generalitat, Conselleria de Sanitat, amb la seua autorització prèvia, en les activitats de difusió del programa subvencionat que duguen a terme.  
6. En tot cas, els beneficiaris de subvencions estaran obligats a complir amb l'article 14 de la Llei 38/2003, de 17 de novembre, General de Subvencions i amb l'article 47 del Text Refós de la Llei de la Hisenda Pública aprovat pel Decret Legislatiu de 26 de juny de 1991, del Consell de la Generalitat.  
  
Quarta. Activitats objecte de les ajudes  
1. Atenció i suport psicològic al malalt i als seus familiars.  
2. Activitats de caràcter sanitari dirigides a millorar l'assistència i la qualitat de vida dels malalts. S'entendran com a tals la rehabilitació, la logopèdia i la teràpia ocupacional, entre altres.  
3. Activitats d'acompanyament, lúdiques, d'entreteniment, educatives o de mediació dirigides als pacients ingressats als centres hospitalaris de la Comunitat Valenciana.  
Tots els programes per als quals se sol·licite la subvenció hauran d'omplir la fitxa descriptiva que s'inclou en l'annex V.  
  
  
Quinta. Gastos subvencionables  
1. Podran ser objecte de subvenció els gastos realitzats que de manera directa responguen a la naturalesa de l'activitat subvencionada, que resulten estrictament necessaris i que es duguen a terme en el període subvencionable establit en la convocatòria corresponent. Així, seran objecte de subvenció del programa els gastos següents:  
- Els derivats de la contractació de professionals per al desenrotllament de les activitats de caràcter psicològic de suport al malalt i als seus familiars, així com activitats de caràcter sanitari dirigides a millorar l'assistència i la qualitat de vida dels malalts, entre les quals s'inclouen la rehabilitació, la logopèdia i la teràpia ocupacional. En els supòsits en què l'activitat subvencionable siga de caràcter lúdic, d'entreteniment, educatiu o de mediació, dirigida als pacients ingressats en els centres hospitalaris de la Comunitat Valenciana que requerisquen la contractació de professionals, es cobriran els gastos que se'n deriven. En cap cas l'ajuda podria superar els preus de referència en el mercat d'estes activitats.  
- Els corrents. Es consideraran gastos corrents els que reunisquen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure's en inventari o ser gastos previsiblement reiteratius. Podran incloure's com a gastos corrents els següents: material d'oficina i de correus entre altres, que en cap concepte superaran el 5 % de la subvenció concedida. En cap cas s'hi inclouran compres de material inventariable.  
- Els de desplaçament imprescindibles per al desenrotllament de les activitats objecte del programa i dutes a terme per voluntaris. Únicament seran tinguts en compte els gastos de transport amb metro, autobús o trens de proximitat dins de l'àmbit territorial de la Comunitat Valenciana, i no podran superar en cap cas l'import corresponent al 15 % de la subvenció concedida.   
2.No es consideraran objecte de subvenció els gastos següents:  
- Els de material inventariable com ara mobiliari, ordinadors, televisors, entre altres.  
- Els de manteniment de la seu de l'associació (llum, aigua, telèfon, neteja, entre altres).  
- Els derivats de l'organització, execució i desenrotllament de jornades, assistència a jornades i/o congressos, convivències, campaments, desplaçaments, assessoria o gestoria, i qualsevol altre que no estiga previst en l'apartat 1 de la base quinta d'esta orde.  
3. Es considerarà gasto realitzat el que ha sigut pagat efectivament abans de la finalització del termini de presentació de la documentació justificativa determinat en la convocatòria corresponent.  
  
4. La contractació del personal per part de les entitats sense ànim de lucre subvencionades segons esta orde no suposarà en cap cas una relació jurídica amb la Generalitat.  
5. Amb caràcter general, no es tindran en compte com a justificants de gastos les possibles retribucions dels membres de les juntes directives de les entitats beneficiàries de subvencions.  
6. En tot cas, els gastos s'ajustaran al que disposa l'article 31 de la Llei General de Subvencions.  
  
Sexta. Quantia de les ajudes  
La quantia de les ajudes es determinarà seguint els criteris de valoració establits en la base novena d'esta convocatòria.  
  
Sèptima. Sol·licituds i documentació.  
1. La sol·licitud de subvenció es dirigirà a la Direcció General d'Ordenació, Avaluació, Investigació, Qualitat i Atenció al Pacient, segons el model normalitzat que figura d'annex II en esta orde. També és possible descarregar-lo en la pàgina web de la Conselleria de Sanitat (?http://www.san.gva.es?) i en la guia PROP de la Generalitat (www.prop.gva.es). Caldrà acompanyar-la amb la documentació que es relaciona en l'annex citat:  
a) Certificació acreditativa de l'acord adoptat per l'òrgan competent en què s'autoritza la sol·licitud d'ajuda i en què s'aprova el programa/activitat i el pressupost presentat.  
b) Memòria del programa objecte de subvenció d'esta convocatòria, incloent-hi la relació de l'equip professional, que haurà de preveure almenys els apartats següents: títol, objectius, activitats a desenrotllar, terminis d'execució, necessitats professionals i forma d'avaluació prevista.  
c) Pressupost desglossat, per partides, dels gastos previstos per a l'exercici 2014 per al programa objecte de subvenció, i dels possibles recursos de què dispose per a finançar-lo, segons el model que figura en l'annex III. No es tindran en compte els pressupostos no relacionats amb el programa per al qual es demana l'ajuda.  
d) Memòria del programa de l'exercici 2013 (si no consta ja en poder de la Direcció General d'Ordenació, Avaluació, Investigació, Qualitat i Atenció al Pacient).  
e) Pressupost de l'any 2013, segons el model que figura en l'annex IV.  
f) Fitxa descriptiva, segons el model de l'annex V.  
g) Certificat expedit per l'entitat bancària on s'han de fer, si és el cas, els pagaments de la subvenció concedida, en què s'especifique el codi de l'entitat, el de la sucursal, el número de compte i el seu titular, a més de la comunicació fefaent del CIF del peticionari. Si no ha obtingut subvenció abans o ha sigut modificada, el compte haurà de presentar una fitxa de manteniment de tercers.  
  
h) Còpia autentificada o fotocòpia compulsada dels estatuts en què haurà de constar, explícitament, l'àmbit de l'associació, la inexistència d'ànim de lucre i l'objectiu de desenrotllar programes d'ajuda mútua i/o autoajuda dirigits a malalts crònics o de voluntariat sanitari, si no consta en poder de la direcció general amb competències en matèria d'atenció al pacient o s'ha modificat.  
  
i) Còpia autentificada o fotocòpia compulsada de la inscripció en el registre d'associacions, si no consta en poder de la Direcció General d'Ordenació, Avaluació, Investigació Qualitat i Atenció al Pacient o s'ha modificat.  
j) Certificat expedit per la persona que ocupe la presidència i la secretaria que l'associació no està integrada en la Federació específica de la patologia de l'associació. I, si ho està, que la Federació referida no ha rebut en els últims 3 anys ajuda econòmica per programa d'ajuda mútua i autoajuda.  
k) Certificat expedit per la persona que ocupe la presidència i la secretaria de la Federació en què es citen les associacions que integren la Federació i que per tant no poden demanar ajuda econòmica.  
l) Certificat d'estar declarada d'Utilitat Pública o sol·licitud abans de la publicació de l'Orde.   
M. Autobaremació (annex VI):  
Annex VI-A: les entitats amb activitats que corresponguen als apartats 1 i/o 2 de la base quarta d'este annex.  
Annex VI-B: les entitats amb activitats que corresponguen a l'apartat 3 de la base quarta de l'annex I.  
Els sol·licitants de les ajudes objecte de regulació d'esta orde accepten els acords que adopte la Comissió de Valoració i tots els termes d'estes bases.  
2. Els beneficiaris de les subvencions, quan presenten la sol·licitud de subvenció, autoritzaran la Direcció General d'Ordenació, Avaluació, Investigació, Qualitat i Atenció al Pacient perquè obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 26 de juliol, en què s'aprova el Reglament del a Llei 38/2003, General de Subvencions. Si el sol·licitant denega este consentiment, haurà d'aportar, en conseqüència, la documentació acreditativa que està al corrent de les obligacions citades.  
  
En el cas que l'entitat tinga alguna exempció tributària s'acreditarà la concessió efectiva d'esta exempció.  
  
Octava. Ordenació i instrucció del procediment  
L'òrgan encarregat de l'ordenació i la instrucció del procediment serà la Direcció General amb competències en matèria d'Atenció al Pacient. Que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
Quan s'hagen rebut les sol·licituds s'estudiaran, i també la documentació que s'hi adjunte. La Comissió de Valoració publicarà en el tauler d'anuncis de la seu central de la Conselleria de Sanitat (carrer Misser Mascó, 31, València) i, en la pàgina web de la Conselleria () la relació provisional de sol·licituds admeses i excloses, amb indicació de les causes de l'exclusió.  
La resolució definitiva d'admesos i exclosos es publicarà també en el tauler d'anuncis de la seu central de la Conselleria de Sanitat (carrer Misser Mascó, 31, València) i en el portal web de la Conselleria ().  
  
Novena. Valoració i proposta de resolució  
1. La valoració de les sol·licituds presentades la farà la Comissió de Valoració descrita en l'article 7 d'esta orde.  
2. La comissió, segons els criteris i requisits establits i, d'acord amb la disponibilitat pressupostària, alçarà acta i formularà un informe que remetrà a l'òrgan instructor, que formularà la proposta de resolució provisional. Esta proposta es notificarà als interessats, que tindran un tràmit d'audiència per un termini de 10 dies per a presentar les al·legacions que consideren oportunes. Quan estiguen examinades les al·legacions es formularà la proposta de resolució definitiva.  
3. La valoració de cada una de les sol·licituds la farà la citada comissió tenint en compte els criteris següents:  
1. La qualitat del programa (objectius, metodologia i incidència en la millora de la qualitat dels pacients crònics), avaluada en funció de la justificació de la seua necessitat, dels objectius i de l'adequació de les activitats a la consecució dels objectius, fins a un 20 % de la puntuació total.  
2. El certificat d'utilitat pública es valorarà un 10 %. La presentació de la sol·licitud d'utilitat pública es valorarà amb 0 punts.  
3. La cobertura poblacional del programa presentat per l'entitat sol·licitant, fins a un 25 % de la puntuació total. Es valorarà amb 0 punts la falta d'especificació i es puntuarà de la manera següent segons el nombre de beneficiaris de les activitats del programa a subvencionar:  
  
- De 0 a 50: 1 punts  
- De 51 a 100: 2 punts  
- De 101 a 150: 5 punts  
- De 151 a 200: 10 punts  
- De 200 a 300: 20 punts  
- Més de 300: 25 punts  
- Federacions: 25 punts  
4. La cobertura territorial del programa presentat, fins a un 15 % de la puntuació total. Es valorarà amb 0 punts la falta d'especificació. Els criteris establits seran els següents segons la cobertura es referisca als àmbits:  
- Municipal: a raó d'1 punt per municipi o districte municipal, fins a un màxim de 4 punts.  
- Provincial: per cada província, 5 punts.  
- Comunitat Valenciana: 15 punts  
5. El curriculum vitae dels professionals que hagen de realitzar l'activitat sanitària, fins a un 10 % de la puntuació total, valorat de la manera següent:  
- Formació acadèmica: 2 punts  
- Experiència professional: 3 punts  
- Formació complementària: 5 punts  
6. El grau de finançament privat, fins a un 10 % de la puntuació total. Ací es valoraran, fins a un màxim de 10 punts, els ingressos per:  
- Institucions privades: 2 punts  
- Herències, llegats i donacions: 2 punts  
- Mitjans propis: 2 punts per cada subapartat de l'annex IV.  
7. La concordança entre les activitats proposades i el seu pressupost, fins a un 10 % de la puntuació total, segons els criteris de concordança següents:  
- Nul·la: 0 punts  
- Parcial: 5 punts  
- Total: 10 punts  
En el supòsit que l'activitat objecte de subvenció siga la prevista en l'apartat 3 de la base quarta d'este annex, els criteris a baremar seran els següents:  
1. La qualitat del programa, avaluada en funció de la justificació de la seua necessitat, dels objectius i l'adequació de les activitats a la consecució dels objectius, fins a un 40 % de la puntuació total.  
2. La presentació del certificat d'utilitat pública es valorarà amb un 10 % de la puntuació. La presentació de la sol·licitud d'utilitat pública es valorarà amb 0 punts.  
3. La cobertura territorial del programa presentat per l'entitat sol·licitant, fins a un 25 % de la puntuació total. Es valorarà amb 0 punts la falta d'especificació i es puntuarà segons s'exercisca l'activitat de voluntariat, com ara es detalla:  
Per cada centre hospitalari sobre el qual exercisca la cobertura, 3 punts. Fins a un màxim de 25 punts.  
4. El grau de finançament privat, fins a un 10 % de la puntuació total. Es valoraran, fins a un màxim de 10 punts, els ingressos per:  
Institucions privades: 2 punts  
Herències, llegats i donacions: 2 punts  
Mitjans propis: 2 punts per cada subapartat de l'annex IV  
5. La concordança entre les activitats proposades i el seu pressupost, fins a un 15 % de la puntuació total, segons els criteris de concordança següents:  
Nul·la: 0 punts  
Parcial: 5 punts  
Total: 15 punts  
Els sol·licitants de les subvencions objecte de regulació d'esta orde accepten els termes d'estes bases.  
  
Desena. Termini de resolució  
El termini màxim per a tramitar, resoldre i notificar els expedients serà d'un mes a comptar de la data de finalització del termini de presentació de sol·licituds. La resolució tindrà els efectes i contingut previstos en l'article 25 de la Llei 38/2003, de 17 de novembre General de Subvencions, i es publicarà en el Diari Oficial de la Comunitat Valenciana. Transcorregut el termini sense resolució, es considerarà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Comú.  
  
En els casos en què haja de requerir-se a l'interessat l'esmena de deficiències i/o aportació de documents, el termini determinat en l'apartat anterior es considerarà suspés durant el transcurs del temps que hi haja entre la notificació del requeriment i el seu compliment efectiu pel beneficiari. O, si no n'hi ha, pel transcurs del termini concedit.  
  
Excepcionalment, podrà acordar-se l'ampliació d'estos terminis en el supòsit previst en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Onzena. Pagament i justificació de les ajudes concedides  
1. L'ordenació del pagament de les subvencions que es regulen en esta orde es farà d'acord amb els criteris continguts en els articles 47 bis i 42 del Text Refós de la Llei d'Hisenda Pública Valenciana de la Generalitat, en els termes següents:  
  
a) S'anticiparà un 40 % de l'import de la subvenció immediatament després que s'haja concedit.  
b) Després de l'aportació i comprovació de la documentació justificativa de l'efectiva i correcta aplicació de la suma alliberada en l'apartat anterior, es pagarà una segona bestreta la quantia de la qual serà el 20 % de l'import de la subvenció.  
c) La resta es pagarà després que el beneficiari haja justificat la totalitat del gasto objecte de la subvenció atorgada.  
De conformitat amb l'article 47.bis 3.f del text refós de la Llei d'Hisenda Pública de la Generalitat, quedarà exempt de prestar garanties per bestreta de pagament sempre que l'import de les ajudes o subvencions no supere els 90.151,81 euros en el cas de finançar un sol programa. 150.253,02 euros, en el cas de finançar dos programes. O 210.354,23 euros, en el cas de tres o més programes d'actuació.  
  
Si no s'està exempt de prestar garanties per bestreta de pagament, este pagament estarà condicionat a la prèvia presentació de justificació de gastos que cobrisca el percentatge citat, a la presentació d'aval bancari, prestat en forma i condicions reglamentàries, o a la presentació de fiança depositada en els servicis territorials de la Conselleria d'Economia i Hisenda de la província corresponent, sempre per la cobertura del percentatge citat.  
Amb caràcter previ a tots i a cada un dels pagaments, caldrà la proposta de la bestreta a realitzar o, si és el cas, de la certificació de conformitat de la comprovació i aprovació de la documentació justificativa de l'efectiva i correcta aplicació de la suma alliberada a l'actuació objecte de la subvenció, per part del/la director/a General d'Ordenació, Avaluació, Investigació, Qualitat i Atenció al Pacient.  
El pagament de l'aportació econòmica es durà a terme per mitjà de la presentació de les corresponents factures originals i còpia per a compulsar-les i tornar les originals, acompanyades de l'original o la còpia compulsada del resguard de la transferència o el rebut corresponents, si no figura en la mateixa factura la firma de la recepció. En el cas de pagaments a treballadors contractats o becaris, s'adjuntarà l'original o la còpia compulsada de la nòmina corresponent, amb la firma de recepció de l'interessat, el resguard de la transferència o els documents d'ingrés de cotitzacions en la Seguretat Social, segons el que corresponga.  
2. S'establix el 31 d'octubre de 2014 com a data límit per a la presentació de la justificació de la subvenció en el model normalitzat, annex VII a, i una relació numerada dels gastos justificats, de conformitat amb l'article 30 de la Llei 38/2003, de 17 de novembre General de Subvencions, en els termes següents:  
  
a) Les factures o justificants hauran de ser originals o fotocòpies degudament compulsades, i en tots haurà de figurar el vistiplau del president de l'associació.  
b) Per als justificants del personal contractat es presentaran obligatòriament les nòmines ajustades al model oficial, acompanyades dels justificants de cotització a la seguretat social i còpia dels contractes.  
  
c) Les justificacions corresponents a col·laboracions puntuals i/o prestacions de servicis figuraran en rebuts i/o factures on consten les dades del preceptor, el seu número d'identificació fiscal, el concepte pel qual se li retribuïx, la retenció corresponent en l'Impost sobre la Renda de les Persones Físiques, i les dades fiscals de l'associació.  
  
En tot cas, les factures hauran d'incloure totes les dades formals que exigix l'article 6 del Reglament en què es regulen les obligacions de facturació, aprovat pel Reial Decret 1619/2012, de 30 de novembre (BOE 289, 1 de desembre).  
La persona que tinga la representació legal de l'entitat beneficiària presentarà una certificació en què es faça constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció, i que no han sigut presentades davant d'altres entitats com a justificatives d'ajudes concedides per aquelles.  
3. Els beneficiaris hauran de presentar abans del 31 de gener de 2015 la memòria detallada de les activitats realitzades d'acord amb el programa presentat al seu dia objecte de subvenció, firmada i segellada pel representant legal de l'associació.  
4. Les justificacions de les subvencions aportades per les associacions o entitats sense ànim de lucre sol·licitants s'enviaran a la persona titular de la direcció general amb competències en matèria d'atenció al pacient, qui donarà el vistiplau a proposta de la Comissió de Valoració.